Omnibus presentes litteras inspecturis, magister Laurentius, officialis Aurelianensis in Domino salutem. Noverint universi quod in nostra constituti presentia Radulphus de Marigniaco et Stephanus filius ejus, pro animarum suarum remedio, dederunt et concesserunt in perpetuam eleemosynam prioratui Sancti Gervasii Aurelianensis quintam partem totius terrae quam apud Floriacum habebant in censiva Sancti Benedicti Floriacensis, et residuum terrae ejusdem recognoverunt se vendidisse priori et monachis praedictis prioratus pro septem libris parisiensium, de quibus ipsi Radulphus et Stephanus coram nobis se tenuerunt integre pro pagatis fide prestita, promittentes venditionem eam priori et monachis dicti loci qui pro tempore fuerint legitime garentire; Joannes vero et Philippus de Marrigniaco, fratres dicti Radulphi, praedictas eleemosynam et venditionem laudaverunt, voluerunt et etiam concesserunt. Constituerunt insuper se plegios per fidei interpositionem astrictos deferenda super premissis legitima garentia. Odelina vero, dicti Radulphi uxor, supradictam venditionem et eleemosinam volens similiter et concedens, renuntiavit fide media omni juri si quod in dicta terra ratione dotalitii seu alia quacumque ex causa habere poterat aut debebat. In cujus rei memoriam et testimonium presentes litteras ad petitionem partium fieri et sigillo Aurelianensis curie fecimus roborari. Actum anno Domini 1229, mense aprili.